Norges kvinnelandslag i strandhåndball

Norges kvinnelandslag i strandhåndball representerer Norge i internasjonale konkurranser i strandhåndball. Sporten er underlagt Norges Håndballforbund.

Landslagstrener er pr 2022 Eskil Berg Andreassen.

Resultater

VM i beachhåndball
Norge deltok første gang i VM ved VM i beachhåndball 2008 i Spania. De tapte til slutt plasseringkampen om 5.-plassen mot Russland, og endte på 6.-plass i denne turneringen.

Ved VM i beachhåndball 2010 i Antalya i Tyrkia vant Norge sin første internasjonale gullmedalje. De vant finalen 2-0 over Danmark. Ane Brustuen ble igjen kåret til turneringens beste spiller (MVP), som i EM året før. Ved VM i beachhåndball 2012 fikk Norge bronse, etter at de slo Ungarn 2-0 i bronsefinalen.

Ved VM i beachhåndball 2012 fikk Norge bronse, etter at de slo Ungarn 2-0 i bronsefinalen.

De deltok igjen ved VM i beachhåndball 2014 i Recife i Brasil i juli 2014. Det norske laget spilte seg fram til semifinalen, der de tapte 1-2 mot Brasil, og måtte spille bronsefinale. I bronsefinalen slo de Ukraina 2-1, og vant med det bronse i VM.

VM i beachhåndball 2016 ble arrangert i Budapest i Ungarn. Norge spilte seg fram til finalespillet, der de tapte semifinalen 1-2 for Spania, men vant bronsefinalen 2-1 over Ungarn. Norges keeper, Regina Gulbrandsen ble valgt inn på all-star teamet, som beste målvakt, og Norge vant også fair play-prisen (Fair play award).

Norge deltok i VM i beachhåndball 2018 i Kazan i Russland, fordi de vant EM i 2017. De slo ut Brasil i semifinalen, men tapte finalen mot Hellas på shoot-out. Norge fikk to utøvere på All-star-laget; Maren Aardahl ble kåret til turneringens beste venstreving, og Elisabeth Hammerstad ble beste forsvarsspiller. Norge vant også fair play-prisen, som i 2016. Norges lag bestod av Katinka Haltvik, Martine Welfler, Marielle Martinsen, Kathrine Sæthre, Susanne Denise Pettersen, Julie Aspelund Berg, Katarina Karlsen Ugland og Victoria Solli Berg, i tillegg til Aardahl og Hammerstad.

EM i beachhåndball
Norges første EM i beachhåndball var EM i beachhåndball 2002, der de endte på 11.-plass av de 16 lagene som deltok. Også ved EM i beachhåndball 2004 kom de på 11.-plass.

Ved EM i beachhåndball 2006 vant Norge alle seks kampene i gruppespillet, men ble slått av Kroatia i kvartfinalen, der Kroatia vant 2-0. De møtte til slutt Ungarn i plasseringskampen om 5.-plassen, der Norge vant 2-1, etter 8-6 i shoot-out.

Norge fikk bronse ved EM i beachhåndball 2007, der Linn Jørum Sulland ble mesterskapets toppscorer og Ingrid Ødegård ble kåret til mesterskapets beste keeper. Norge slo Russland i bronsefinalen.

I 2009 nådde de finalen i EM i beachhåndball 2009, men tapte for Italia i finalen, og endte på 2.-plass. Denne gangen var det 1-1 etter to omganger, og shoot out'en endte 4-4, hvorpå Italia vant på golden goal. Ane Brustuen ble kåret til turneringens beste spiller. Ved EM i beachhåndball 2011 nådde Norge bronsefinalen, men tapte der 1-2 for Italia og endte på 4.-plass.

I juli 2013 deltok de ved EM i beachhåndball 2013 i Randers i Danmark, og kom der på 3.-plass. Bronsefinalen vant de 2-1 over Ukraina.

I månedsskiftet juni/juli 2015 deltok Norge i en beachhåndballturnering i Ungarn, der de spilte mot lag fra Ungarn og Kroatia, som oppkjøring mot EM i beachhåndball 2015 i Lloret de Mar i Spania. De norske lagene kom på 2. og 3.-plass i denne turneringen. Ved EM spilte Norge seg fram til finalen med kun ett tap - mot Russland i hovedrunden. I finalen møtte de EM-favoritt Ungarn, og tapte 1-2 på shootout, og endte dermed med sølv i dette mesterskapet. Norge kvalifiserte seg gjennom denne plasseringen også til VM i beachhåndball 2016.

I 2017 vant Norge EM i beachhåndball 2017 i Kroatia, etter seier 2-0 mot Polen. På det norske laget spilte Maren Aardahl, Katinka Haltvik, Marielle Martinsen, Martine Welfler, Marte Smistad, Elisabeth Hammerstad, Rikke Marie Granlund, Kathrine Sæthre, Ida Wernersen og Julie Aspelund Berg.

World Games
Norge deltok ved World Games 2013. De vant alle sine tre kamper i gruppespillet, men tapte 1-2 for Ungarn i semifinalen. De måtte dermed spille bronsefinale mot Kinesisk Taipei. I denne kampen vant Norge begge omgangene, med 28-11 og 19-17, og kom dermed på 3.-plass.

I World Games 2017 vant de igjen alle sine tre kamper i gruppespillet, og etter seier over Taipei i kvartfinalen og tap for Argentina i semifinalen måtte Norge spille bronsefinale mot Spania, som de tapte 1-2.

Norge var kvalifisert til Verdenslekene 2022 i USA basert på sin sølvmedalje under VM i strandhåndball 2018. Etter fire seire og ett tap i gruppespillet gikk laget videre til sluttspillet. Der slo de Argentina 2-0 i semifinalen, men tapte 0-2 for Tyskland i finalen, og endte på andreplass i turneringen. Norges lag bestod av Thea Granlund, Elisabeth Hammerstad, Martine Welfler, Marielle Martinsen, Hanne Olsvik, Susanne Pettersen, Maren Sjaamo, Ine Grimsrud, Tonje Lerstad og Thina Øyesvold.

Se også 
 Norges herrelandslag i strandhåndball
 Norges kvinnelandslag i håndball
 Norges herrelandslag i håndball

Referanser

Eksterne lenker
 Norges håndballforbund
 EHF - 2002 Women's ECh Beachhandball  (resultater EM 2002)
 EHF - 2004 Women's ECh Beachhandball  (resultater EM 2004)
 EHF - 2006 Women's ECh Beachhandball  (resultater EM 2006)
 EHF - 2007 Women's ECh Beachhandball  (resultater EM 2007)
 EHF - 2009 Women's ECh Beachhandball  (resultater EM 2009)
 EHF - 2011 Women's ECh Beachhandball (resultater EM 2011)
 EHF - 2013 Women's ECh Beachhandball (resultater EM 2013)

Landslag i beachhåndball
Strandhåndball